Ministrul italian de Externe: Dacă trupe NATO ar fi desfășurate în Ucraina ar înseamnă să riscăm un al treilea război mondial
O eventuală desfăşurare de trupe NATO în Ucraina riscă să provoace un al treilea război mondial, a afirmat vineri ministrul de externe italian Antonio Tajani, transmite ANSA conform Agerpres.
'Nu cred că NATO ar trebui să intre în Ucraina', a spus Tajani, după ce preşedintele francez Emmanuel Macron a evocat din nou această posibilitate.
'Sper să nu se întâmple', a răspuns el, întrebat fiind despre posibilitatea ca trupe franceze să fie desfăşurate acolo.
'A intra şi a purta război cu Rusia înseamnă a risca un al treilea război mondial', a spus el, excluzând trimiterea de trupe italiene pentru a ajuta Kievul împotriva invaziei ruse.
'Noi apărăm dreptul internaţional şi libertatea Ucrainei, dar nu vrem să intrăm în război cu Rusia, dăm Kievului instrumente militare, economice şi tehnice de toate tipurile, dar intrarea în război mi se pare o greşeală, şi niciun italian – şi nicio persoană de bun-simţ – nu doreşte asta', a adăugat el.
'Militarii noştri se descurcă bine cu ceea ce fac în Marea Roşie pentru a ne proteja navele, se descurcă bine în Liban, în Africa şi Irak, ei sunt aducători de pace şi libertate, noi nu suntem în război cu Rusia', a subliniat ministrul italian.
Antonio Tajani este şi vicepremier şi lider al partidului de centru-dreapta Forza Italia, fondat de Silvio Berlusconi.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank